tartuNLP/wikipedia-smugri-20251201 huggingface dataset:
Afriekku

Afriekku on toinen pindualan mugah manner Jevrazien jälles. Pohjazes on Välimeri, koillizes – Ruskei meri, päivänlaskus – Atlantan valdumeri, päivännouzus da suves – Indien valdumeri. Afriekakse kučutah sežo muanozua, kudamah kuulutah Afriekan manner da suaret. Afriekan pinduala on 29,2 milj. km², suariloinke – läs 30,3 milj. km². Se kattau 6 % Muan kogo pinnan pindualaspäi da 20,4 % kuivan muan pindualaspäi. Afriekas on 55 valdivuo.
Afriekan rahvahan lugumiäry on läs miljardua hengie. Afriekku on rahvaskunnan algukodi: juuri täs lövvettih aigazien gominidoin muinazimat jiännykset, ottajen joukkoh "Sahelanthropus tchadensis", "Australopithecus africanus", "A. afarensis", "Homo erectus", "H. habilis" da "H. ergaster".
Afriekan manner menöy poikki ekvuatoras da mones ilmastoalovehes. Se on ainavo manner, kudai sijoittuu pohjazes subtropizes ilmastoalovehespäi suvisubtropizessah. Täs vihmuu ylen vähän.
Nimen alguperä.
Enzimäi ”afri”-sanal muinazen Karfagenan eläjät kučuttih ristikanzoi, kuduat elettih linnan lähäl. Tämä nimi on sivottu ”afar”-sanah, kudai merkiččöy finikakse pölyy. Konzu Riman eläjät vallattih Karfagenan, hyö nimitettih sen Afriekakse. Myöhembäh Afriekakse ruvettih kuččuo tämän manderen kaikkii alovehii, a sit iččiegi mannerdu.
Ahven

Ahven ("Perca fluviatilis") on kala. Ahven voib kazvua enämb 1 kilou. Ahven syöb äijäl toini kalua. Ahvenel on erinomane magu. Niis keitetäh rokkua da žuaritah, Ven’al da kuivatah.
Ahvenet

Ahvenet ("Percidae") ollah ahvenkaloin lahkoh kuului kalaheimo.
Ahvenet (sugu)

Ahvenet ("Perca") ollah ahvenien heimoh da "Percinae"-alaheimoh kuului kalasugu.
Luavut.
Suguh kuuluu kolme luaduu:
Ahvenkalat

Ahvenkalat ("Perciformes") ollah kalalahko.
Aigu

Aigu on fiiziekan perussuurus, kuduan yksikkö on sekundu.
Aijanlaskun histourii.
Aigua on ezmäi miärätty sen kaikkii selgielöimbis merkilöis, suutkinnu (päivän da yön vaihtelunnu) da vuvvenaijoinnu, min pohjal on luajittu kalenduaroi. Vahnimbatgi tiijetyt sivilizaciet ollah juattu aigua kuuloikse da čuasuloikse. 3000 vuottu vahnois babilonielazis tekstois kirjutetah kui kuun 7., 14., 21. ja 28. päivy ollah lebopäivät; nedälitgi ollah sit oldu käytös jo hätken.
Aigu fiiziekas.
Fiiziekas perussuurus aigu (, tunnus t) miäritelläh tapahtumien välizenny loittozuksennu aiguavaruksen nelländel akselil. Einsteinan sumban suhtelližusteorien vuoh aigua ei voi ezittiä niminny muunnu kui aiguavaruon vuittinnu.
Aiguvyöhykeh

Aiguvyöhykkehel on kaksi piämerkičysty.
Aittuniemi

Aittuniemi () on Karjalan tazavallan Louhen piirin pos’olku. Se on Aittuniemen kyläkunnan haldivolline keskus.
Pos’olku sijoittuu 43 kilometrin piäs liideheh Louhespäi, Aittujärven () da Pirttijärven () keskes.
Histourii.
Se perustettih vuvvennu 1914 Murmanskan raudutien raududorogustansiennu.
Laitokset da organizaciet.
Pos’olkas on:
Kul’tuuru da opastundu.
Pos’olkas on keskiškola.
Histourien mustomerkit.
Pos’olkas on:
Akira Kurosawa

Akira Kurosawa ( "Kurosawa Akira", 23. kevätkuudu, 1910 – 6. syvyskuudu, 1998) oli japounielaine kino-ohjuaju da käzikirjuttai. Händy pietäh yhtenny merkittävimis ohjuajis kinon histouries. 57-vuodehizen uran aigua häi ohjai kaikkiedah 30 kinuo. Kurosawan enzimäine kino "Sugata sanširo" piäzi ilmah vuvvennu 1943.
Akkalansaamen kieli

Akkalansaamen kieli on uralilazen kieliperehen suomelas-ugrilazeh kielijoukkoh kuului saamilaine kieli. Se kuoli vuonnu 2003.
Akseli Gallen-Kallela

Akseli Gallen-Kallela (26. sulakuudu 1865, Pori, Suomi — 7. kevätkuudu 1931, Stokgol'mu, Ruočči) oli suomelaine taidehmualuaju, kudamua pietäh erähänny merkittävimbis suomelazis mualajis. Hänen kuulužii tevoksii ollah "Sammon taonta", "Ad Astra", "Sammon puolustus", "Kullervon kirous", "Symposion" da "Lemminkäisen äiti". Hänen mualavuksis on kui kanzallisromuanttizii, realistizii mugagi ekspressionistizii piirdehii.
Al'umiinii

Al'umiinii Mendelejevan sistiemallizen järjestyksen mugah on kolmadentostu joukon kolmanden periodan alguaineh. Sen atomunoumer on 13. Sidä merkitäh Al (). Se kuuluu kebjieloin metalloin joukkoh. Tädä metallua on ylen äijy da se on kolmas hiimielline alguaineh muankuores leviemizen mugah (kislorodan da kremnien jälles).
Prostoi aineh al'umiinii on kebjei paramagnitnoi metallu. Sen väri on valgei da hobjankarvaine. Al’umiiniespäi on kebjieh luadie erilazii muodoloi, sidä on kebjieh valua. Al'umiiniel on korgei lämmön- da sähkösiirdo, se ei varua korroziedu.
Histourii.
Enzikerran al'umiiniedu sai duanielaine fiiziekku Gans Ersted v. 1825. Alguainehen nimi perustuu latinan nimeh ”alumen”, kudai merkiččöy ”kvastsi” («квасцы»).
Ennen al'umiinien tevolližussuamizen löydämisty tämä metallu oli kuldua kallehembi. V. 1889 britanielazet lahjoitettih Mendelejevale viesat kullas da al'umiiniespäi, hyö tahtottih ozuttua omua kunnivoičustu suurele ven'alazele hiimiekale.
Ala-Kuittijärvi

Ala-Kuittijärvi () on Ven’an järvi Karjalan tazavallan Kalevalan piiris. Se kuuluu Kuittijärvilöin joukkoh da sijoittuu Kemin jovenalas.
Järven pinduala on 141,3 km², piduhus – 30,4 km, levevys – 7,5 km, randuviivan piduhus – 124 km. Sen keskisyvys on 9,4 m, syvin kohtu on 33 m.
Suvirandu on madal, pohjasrandu on korgei, niilöil kazvau havumeččii.
Järves on 48 suardu, kudamien yhtehine pinduala on 1,6 km². Suurimat niilöis on Vuopasari (0,15 km²) da Petrasari.
Vien väri on valpahanmaksankarvaine. Pohjas on järvirudua da harmuadu mudua. Järven lahtilois on kažl’ua da šaraheiniä.
Järves on riäpöidy, särgii, haugii, ahvendu, siigua, matikkua, kiiškoidu.
Alan Turing

Alan Mathison Turing (23. kezäkuudu 1912 London, Anglii - 7. kezäkuudu 1954 Wimslow, Anglii) oli britanielaine matematiekku, logikan tutkii, kriptografu. Turing hyvin vaikutti informatiekan kehittämizeh. Häi on Britanien imperien ritarikunnan kavaleru (1945), Londonan kuningasseuran ozanottai (1951). Vuvvennu 1936 keksitty Turingan koneh avvutti tarkastella algoritmua. Tädä konehtu nygöigi käytetäh monis teouriettizis da praktiekallizis. Turingan tiedoruavot pietäh suurennu panoksennu sego informatiekan perustamizeh sego i tegoälyn teourieh.
Toizen muailmanvoinan aigua Alan Turing ruadoi Kodoin da peittokielen haldivollizes školas, kudai sijoičči Bletči-puistos. Turing keksi mondu murron tabua da teouriettizen ohjelman Bombe-koneheh niškoi, kuduan avul murrettih germuanilazen Enigma-peittokielikirjoituskonehen.
Voinan jälles Turing ruadoi Kanzallizes fiziekkulaboratouries, kus hänen projektan mugah oli luajittu enzimäine tiedokoneh ACE-programmanke. Vuvven 1948 Turing liityi Mančesteran yliopistoh da otti ozua Mančesteran tiedokonehien keksimizes. Sežo Turing tutkii matematiekan biolougii. Vuvvennu 1950 häi keksii empiirine Turingan testu tiedokonehen tegoälyn arvosteluh niškoi.
Turing oli homoseksualu, sendäh händy vaivattih. Vuvvennu 1954 häi luadi ičetapon. Häi on yksi kuulužimis homofobien žertvois Britanies.
Turingan kunnivokse on nimitetty muailman arvokkahin palkindo informuatiekan alal.
Alangomuat

Alangomuat libo Hollandii () on valdivo, kudamas on kaksi ozua: Päivänlasku-Jevroupan oza da Karibanmeren suaret Boneir, Sint-Estatius da Saba (niidy kučutah Kariban Gollandiekse). Päivänlasku-Jevroupan aloveh on Pohjanmeren rannal (randuviivan pitkevys on 451 km), se rajoittuu Germuanienke (577 km) da Bel’gienke (450 km).
Valdivolline flagu on kolmevärine (ruskei, valgei, sinine piduhusviivoin). Kanzalline pruazniekku on 27. sulakuudu (Kuningahan päivy).
Alangomualoin peruszakonan mugah valdivon virralline piälinnu on Amsterdamu. Ga tovelline piälinnu on Gaagu, kudamas on kuningahan rezidensii, parluamentu, haldivo da toizien mualoin posol’stvat. Toizet tärgiet linnat ollah Rotterdamu (muan suurin portu), Utrehtu (muan raududorogusistieman keskus), Eindhovenu (elektroniekan keskus). 
Pinduala on 41 543 km², rahvahan lugumiäry on 17 022 101 hengie.
Alavoine

Alavoine on poselenii da sen keskus Karjalan tazavallan Anuksen piiris Ven'al. Se on sijoitunnuhes Alavozenjoven varrel 19 kilometrin piäs Aunuksnlinnaspäi päivännouzupuolehpäi. Kyläs on 3000 da poselenies 4300 eläjiä (vuonnu 2012).
Muantiedo da eläjät.
Alavozen kunnan pinduala on 721,52 neliökilometrii. Se rajoittuu luodehes Anuksen piirin Videlen, koillizes Koveran, päivänlaskupuolel Tuuksen da Anuksen da liidehes Mägriän kundih sego suves Luadogan kauti Leningradan aloveheh. Pindualas 69,8 % on vezialovehii, 24,0 % muudu luondo da 5,4 % muatalovusmualoi.
Kundu (poselenii) on sijoitunnuhes Luadogan alangoh kuulujah Anuksen tasankol. Sen alovehel virratah Luadogah laskijat Alavozenjogi da Tuuloksenjogi.
Alavozen kylä (pos'olku) on Anuksen piirin toizekse suurin azutuskeskus. Sen ližäkse poselenieh kuuluu Alavozen sovhouzan azutus da yheksä kyliä: Aleksala, Gorka libo Alavozenmägi (ven. "Iljinskaja Gorka"), Homala ("Bolšakovo"), Hörppälä ("Gerpelja"), Jeroila, Nurmoila, Sieksi ("Sedoksa"), Tuulos da Uuzi-Tuulos ("Ustje Tuloksy"). Nurmoilas, Alavozen sovhouzan rinnal da Uvves-Tuulokses on enämbi 300 eläjiä da Aleksalas läs 200. Vuvven 2010 rahvahanluvun mugah poselenien eläjis 46 % on ven'alastu, 45 % karjalastu, 2 % valgoven'alastu da 2 % ukrainalastu.
Histourii.
Novgorodan arhijepiskopale kuulunuh Pyhän Il'l'an (Iljinskin, Alavozen) pogostu mainitah vuvven 1551/1552 verokirjas. Sih kuului suuri aloveh Siämjärvel, Tulomajärvel da Vieljärvel sego Tuuloksenjoven, Videlenjoven, Alavozenjoven alajuoksun da Pisinjoven varrel.
1900-luvun allus seuvun kylät kuuluttih Riipuskalan volostin Alavozen ja Juoksielan (ven. "Juksila") kyläkundih. 1920-luvul oli muvvostettu Anuksen piirin Alavozen kylänevvosto, kuduan keskuskohtannu on olluh ezmäi Koččila da myöhembä Leskelä . Vuonnu 1927 perustettih viendytavaroi luadii Alavozen saha da vuonnu 1932 žiivatoinhoidoh keskitynnyh Alavozen sovhouzu. Kunnan eläjät oldih enimyölleh karjalazii, ga sahal on ruadanuh äijy ven'alastu dai suomelastu. Toizen muailmuvoinan aijannu 1941–1944 aloveh oli Suomen miehittämänny.
Liikendeh, talovus da palvelut.
Alavozen kauti kulgou Anuksen da Sortavalan väline dorogu A130 sego Lodeinoinpellon da Jänisjärven väline raududorogu..
Seuvun piäelinkeino on muatalovus. Poselenies ruadau maijon tuotandoh keskitynnyh Alavozen karjutila, kudai on yksi Karjalan tazavallan suurembis muatalovusyrityksis.. Saha ei enämbiä rua.
Keskuspos'olkan palveluloih kuulutah päivykodi, škola, muuzikkuškola, kul'tuurutaloi, kirjasto, poštu sego laukat. .
Nähtävykset da matkailu.
Kunnan alovehel on kolme arheolougistu kohtua: 1400–1700-luvun Alavozen pogostu Jeroilan kyläs, Luadogan rannal ruadanuh Ondrusovan manasteri sego sen lähäl olii kivi. Rakendusmustomerkilöih kuuluu 1800-luvun loppupuolel nostettu Mihailovan taloi Vekkoilas. 
Alavozes ruadau lomakylä Olonka.
Alavozen sovhouzan azutus

Alavozen sovhouzan azutus () on Karjalan tazavallan Anuksen kanzallizen piirin pos’olku, kudai kuuluu Alavozen kyläkundah.
Se sijoittuu lähäl Alavozen pos’olkua.
Vuonnu 1939 Alavozen sovhouzaspäi tuli yksi suurimis sovhouzois Karjalas.
Alavozenmägi

Mägyryččy libo Alavozenmägi () on Karjalan tazavallan Anuksen kanzallizen piirin kylä, kudai kuuluu Alavozen kyläkundah.
Se sijoittuu Anuksenjoven rannal.
Albert Edelfelt

Albert Gustaf Aristides Edelfelt (21. heinykuudu 1854 Porvoo Suomi – 18. elokuudu 1905 Porvoo) oli suomelaine taidehmualuaju, gruafikko da resuiččii. Edelfelt mualai äijän histouriellistu aihettu da portriettua.
Edelfelt on yksi merkittävimbii suomelazis taidehmualuajis da taidehelokseh vaikuttajis.
Edelfelt rodiihes vuvvennu 1854. Hänen tuattah oli ruoččilaine arhitektor Carl Albert Edelfelt da muamo bohatan porvoolaizen kupčan tytär Alexandra Brandt. Muamo kuului Johan Ludvig Runebergan tuttavih, da Runeberg da Topelius tuvettih nuordu Edelfeltii.
Edelfelt oli enzimäine kanzoinvälizesti tundiettu suomelaine taidoilii, kuduan tevoksii ostettih muzieloih da merkittävih taidehkogomuksih.
Aihies muijal.
Edelfeltii koskijat sivut
Edelfeltin mualavuksii koskijat sivut
Albert Einstein

Albert Einstein (14. kevätkuudu 1879 — 18. sulakuudu 1955) oli germuanienjevrieläine fiizikku, kudamua pietäh yhtenny XX vuozisuan merkittävimbis fiizikkulois. Händy tunnetah muun mugah suhtelližusteorien ozuttelijannu. Häi sai Nobelan fiiziekanpalkindon vuvvennu 1921.
Albuanii

Albuanii (), täyzi virralline muodo on Albuanien tazavaldu (), on valdivo Balkanan niemimuan päivänlaskus, Adrianmeren da Ionianmeren rannal. Se on NATO:n ozanottai vuvves 2009 algajen.
Otranto-salmi eroittau Albuanien Itualies. Koillizes se rajoittuu Serbienke, Kosovo da Metohii – avtonoumizen alovehenke. Luodehes – Černogourienke, päivännouzus – Makedounien tazavallanke, liidehes – Gretsienke.
Muan aloveh on 28748 km². Sen rahvahan lugumiäry on 2 831 741 hengie. Muan piälinnu on Tirana.
Aleksal

Aleksal () on Karjalan tazavallan Anuksen kanzallizen piirin kylä, kudai kuuluu Alavozen kyläkundah.
Se sijoittuu Anuksenjoven rannal.
Aleksandr-Svirskoin manasteri

Aleksandr-Svirskoin Pyhä-Troitskoi manasteri on manasteri Lodeinoi Pellon linnas Leningruadan alovehel Ven'al.
Kaikkii kuulužembi Olonetskoin eparhien on Pyhä-Troitskoi manasteri. Omal historiel se on paras da on yhtes riävys parahien inočeskoloin obiteliloinke kogo ven´an mual.
1580 vuvvel ruoččilazet murendettih da levitettih manuahoin inočeskoin eloksen ritmu, no vellesto myös kerävyi da uvvessah nosti obitelin lyhyöh aigah. Uvvessah avavui obiteli Svätoin prepodobnoin Aleksandr Svirskoin.
Hänen ruavot vellestönke manasteris oldih ihan moizet suuret da kallehet, ihan moizet ku Sergei Radonežskoin. Aleksandr Svirskoil myös oli äijy opastujua, kuduat osvätittih karjalan muadu omil malittuloil da Jumalan uskol. Täs manasteris ainos oli ylen strougoi ustuavu. Vellestö valliči Aleksandrua igumenakse, sit häi oli igumenannu ihan kuolendassah 1533 vuodessah.
Aleksandr Lukič Volkov

Aleksandr Lukič Volkov (25. talvikuudu 1928, Dessoilu, Karjalan tazavaldu - 4. sulakuudu 2020, Petroskoi, Karjalan tazavaldu) oli karjalaine runoilii, kirjuttai, kiändäi, Karjalan tazavallan rahvahan kirjuttai.
Eloskerdu.
Nevvostoliiton da Suomen voinan aigah (1941-1944) Volkovan pereh oli evakuiiruittu Sverdlovan alovehele, kus Aleksandr rubei oman ruadotoimindan kolhozas heboloinkaččojannu da sit mečänkuadajannu.
Vuozinnu 1948-1988 Petroskoin kooperativnoi tehnikuman opastundan jälles Aleksandr ruadoi myöndyjärjestölöis, oli Profsojuzoin komitietan johtajannu da Petroskoin deputuattannu.
Vuvvennu 1959 oli piästetty ilmoih Volkovan enzimäzet runot, vuvvennu 1966 häi voitti Oma Mua -lehten runokonkursan da sai palkinnon.
Vuvvennu 1959 oli piästetty ilmoih enzimäine Malen'kaja Dessoila -runokniigu ven'an kielel, a vuvvennu 1997 tämä kniigu "Pieni Dessoilu" oli piästetty karjalan kielen livvin murdehel.
Vuvvennu 1998 hänen Igäine tuli -runo voitti lehtimiehien da kirjuttajien konkursas "Paras tevos karjalan da veps'an kielel".
Vuozispäi 1990 Aleksandr Lukič on Karjalaine sana -kirjuttajien yhtymän piälikkö.
Vuvvespäi 2000 liittyi Ven'an kirjuttajien liittoh.
Volkov kiändi karjalakse A.S.Puškinan, A. Blokan, A. Ahmatovan, A. Tvardovskin da toizien ven'alazien runoilijoin runot.
Vuvvennu 2001 hänen Vellen syväin -kniigu sai diploman "Karjalan tazavallan vuvven kniigu" da Karjalan tazavallan piälikön palkinnon.
Vuozinnu 1999-2001 oli Karjalan Rahvahan Liiton piälikkönny.
Sammon-palkinnon laureattu.
Aleksandro-Nevskoi soboru (Petroskoi)

Aleksandro-Nevskoi soboru () on nostettu 1774 vuvvel. Konzu jo meni 50 vuottu Aleksandr-Nevskoin jiännöksil, net piätetth siirdiä uudeh kohtah. Piävyttih kohtah, kudamas ruoččilazet hävittih voinas, Petroskoin zavodan slobodas. Sinne oli rakendettu Aleksandro-Nevskoi manasteri. Nimen manasteril andoi Jekaterina II, ku Aleksandr Nevskoi oli Novgorodan mualoin puolistai, mualoih kuuluttih myös karjalan muat. Zavodu ruadoi, sinne kerävyi äijy eläjiä, nygöi pideli rakendua uuzi kirikkö, ku rahvas voidas sinne kävvä molimahes Jumalal.
Algavui kirikön rakendamine rahoil, kudualoi annettih iče zavodan ruadajat. Joga rubl´as kaikin ruadajat annettih 2 kopeikkua kirikön rakendukseh. Monii vuozii kerättih d´engoi da viettih kirjutuksii, ken, konzu da min vastah maksoi dengua. Tsuari yhten kerran andoi 30 rubl´ua, sit ruvettih hänel peräh maksamah mägilöin inouniekat (?) da kuptsat.
Petroskoin linnas ei olluh kivimuasteriloi, pidi eččie. Löydyi spetsialistu Pjetro Karlo Moderni Italien Šveitsariespäi. Häi tuli Petroskoih 1828 vuvvel. Hänel hyvin avvutettih linnalazet dai mualruadajat, kuduat elettih lähimäzis hierulois.
Muasteri Čern´ajev Piiterispäi holmogorskoin ruadajien kel katettih ravval kirikön kuupolu. Kaikin oldih hyväs mieles, ku linnu sai nengoman hyvän kivesrakendetun kirikön, sinne sai mennä molimahes 1500 hengel da oli se rakennus 5 kuupolline. Aleksandr Nevskoin ikoonan kirjutti 1829 vuvvel Aleksandr Sergejevič Čižov, häi sil aigua opastui Hudožestvennois akademies. 1832 vuvvel ikoonu oli valmis, ruadolois oli maksettu läs 400 rubl´ua. No ei olluh sit rakennukses ainos kirikkö. 29 päivy kezäkuudu kirikkö pandih kiini, annettih se sit Krajevedčeskoil muzeil. Vaste talvikuul 1991 vuvvel uvvessah kirikkö oli annettu pravoslavnoloil uskojazil, Petroskoin jeparhiel. Suuri kodvu piettih restavratsiedu. A 2-4 päivy kezäkuudu 2000 vuottu Moskovskoi Patriarhu oli Karjalan mual da osvätii Soboran Aleksandr Nevskoin, kudai nygöi on kogo tazavallan Piäkirikönny.
Aleksis Kivi

Aleksis Kivi (oigei nimi Alexis Stenvall) (10. ligakuudu 1834 Nurmijärvi – 31. talvikuudu 1872 Tuusula) oli suomelaine kirjailii. Häi on tundiettu enne kaikkie kanzallisromuanan stuatussan suannuos romuanas "Seiččie vellesty" (1870), ozutelmis "Nummisuutarit" (1864) da runolois.
Kiven tekstois on kui romuanttizii mugagi realistizii piirdehii. Kivi kygeni luomah monel kirjalližuon alal korgeitazozen tuotandon silloi, konzu suomenkielizen kirjalližuon perindyö, kanzanrunohuttu luguh ottamattah, ei olluh olemas. Kivi oli enzimäine suomelaine ammattikirjailii. 1900-luvun allus Kivi-renessansas algajen häi on olluh Suomen kanzalliskirjailii.
Äijy Aleksis Kiven runuo da tevoksih kuulujii pajotekstoi on sävelletty pajoloikse. Niidy ollah ezimerkikse "Ozakkahat" (”Onnelliset”), ”Keinu”, "Meččymiehen laulu" (”Metsämiehen laulu”), ”Oravan laulu”, "Minun sydämen pajo" (”Sydämeni laulu”), "Seiččemen miehen vägi" (”Seitsemän miehen voima”), "Midä minä huolin" (”Mitä minä huolin”).
Alfred Hitchcock

Sir Alfred Džozef Hitčkok () (13. elokuudu 1899 – 29. sulakuudu 1980) oli britanielaine da ameriekkalaine kino-ohjuaju, kinovalmistai da käzikirjuttai. Vuodessah 1939 häi ruadoi Brituanies da Yhtysvallois.
Hichcock on kino-ohjuaju, kuduan nimi yhtistetäh trilleru-kinolajih. Omis fil’mois häi maltoi luadie rauhattomua atmosfierua. 
Hitčkok sai Ameriekan kinoinstituutan palkindon, a kuningatar Elizabeth I sanoi hänet ritarikse.
Alfred Hitčkok oli roinnuhes The High Road –uuličal Londonan linnanymbäristös Leitonstounas. Hänen tuatto ruadoi myijänny. 
Hitčkok ohjuai 55 täyzipitkiä fil’mua, monet kudualois ollah muailman kinon kluasiekannu. Sidä paiči Alfred Hitčkok ohjai 21 filmua. Kaksi fil’mua ei ole lopiettu.
Hitčkok suvaičči iče ozutella omis fil’mois, enne kaikkie jägimäzis fil’mois. Huomatah, ku ohjuaju suvaiččou andua piäroulit “kylmile” valgeitukkazile naizile (Marlene Dietrich, Grace Kelly, Vera Miles, Kim Novak).
Holliwoodan kunnivokävelykujoh on azutettu Alfred Hitčkokan nimizen tiähti. Leitonstoun-nimezes metroazeman seinis on pandu 17 mozuajikkua, kuduat ozutetah fragmentoi Hitchcockan fil’mois.
Alkogoulijuomine

Alkogoulijuomine on juomine, kuduas on etanolua (etiiluspirtu, alkogouli).
Alli

Alli ("Clangula hyemalis") on lindu.
Nägö da kogo.
Piduhus: 39-47 cm&lt;br&gt;
Siibien agjuväli: 65-82 cm&lt;br&gt;
Paino: 400-860 g
Alvar Aalto

Alvar Hugo Henrik Alto (, 3. tuhukuudu 1898, Kuortane – 11. oraskuudu 1976, Helsinki) on Suomen arhitektoru da dizaineru, suurin hahmo Suomen arhitekturas. Alto on "modernizman tuatto" Pohjazes Jevroupas.
Eloskerdu.
Vuvvennu 1916 piäzi Gel'singforsan Politeknillizeh instituuttah, kus händy opastui Armas Lindgren.
Alžir

Alžir (Alžiran Rahvahan Demokrattine Tazavaldu) on valdivo Pohjazes Afriekas Välimeren basseinan päivänlaskupuoles, suurin Afriekan valdivo. Alžiran päivänlaskupuoles on Marokko, lounazes — Mavritanii da Mali, liidehes — Nigeru, päivännouzupuoles — Livii da Tunisu. Alžiran suurin oza on Sahara-hiekkumual. Piälinnu on Alžiran linnu. Muan pinduala on 2 381 740 km². Sie eläy (vuvven 2014 tiedoloin mugah) 38 813 722 hengie.
Amblyraja

Amblyraja on rauskoin heimoh kuului kalasugu.
Amerikanhuabalo

Amerikanhuabalo ("Anas americana") on sorzien heimoh kuului lindu.
Kogo da nägö.
Piduhus: 42-59 cm&lt;br&gt;
Siibien agjuväli:76-91 cm&lt;br&gt;
Paino: 510-1330 g
Amerikanjiäkuikku

Amerikanjiäkuikku libo amerikanjiäguikku () on kuikkien heimoh kuului lindu. Se on Kanuadan kanzallislindu.
Pezindy.
Amerikanjiäkuikku muniu kaksi jäiččiä. Uročču da emäččy havvotah jäiččii yhtes 24-29 päiviä. Poigazet opastutah lendämäh 70-77 päivän ijäs.
Aloveh.
Amerikanjiäkuikku peziy Pohjas-Amerikan pohjasvuittilois, a talvehtiu sežo Päivänlasku-Europas. Suomes se on harvinaine gost'u.
Amerikantavi

Amerikantavi ("Anas carolinensis") on sorzien heimoh kuului lindu.
Amerikan Yhtysvallat

Amerikan Yhtistynyöt Valdivot, libo Yhtistynyöt Valdivot eli Amerika () on valdivo pohjazes Amerikas. Muan pinduala on 9,5 miljonua km² (muailman nelläs tila). Rahvahan lugumiäry on 328 miljonua hengie (2019, muailman kolmas tila). Amerika on federatiivine valdivo, sie on 50 štatoi da Kolumbia federualline aloveh.
Piälinnu on Vašington. AYV:n eläjii sanotah amerikkalazikse, muadu – Amerikakse. Amerikan susiedat: pohjas on Kanuadu, suves on Meksikku, on olemas merenraja Ven'anke. Päivänlaskus on Tyynimeri, päivännouzus on Atlantan valdumeri da pohjazes on Pohjaine jiämeri.
Anaransaamen kieli

Anaransaamen kieli ("anarâškielâ") on uralilazen kieliperehen suomi-ugrilazeh kielijoukkoh kuului saamilaine kieli. Vuovvennu 2008 sen pagiziimiäry oli 279 da nygöi se on nečilleh 300-400 ihmizii. A anarakse azuou pajoloi "Amoc".
Kirjaimikko.
Aa,Ââ,Bb,Cc,Čč,Dd,Đđ,Ee,Ff,Gg,Hh,Ii,Jj,Kk,Ll,Mm,Nn,Ŋŋ,Oo,Pp,Rr,Ss,Šš,Tt,Uu,Vv,Yy,Zz,Žž,Ää,Áá.
Andorra

Andorra (, , ), virralline nimi on Andorran Ruhtinaskundu (, , ) on yksi pienis Jevroupan valdivoloispäi. Se on syväinmuavaldivo (se ei ole meren rannal).Se sijoittuu Pirenei-mägilöin päivännouzus, Frantsien da Ispuanien keskes. Muan nimi tulou baskiloin kielen sanaspäi ”andurrial”, kudai merkiččöy tyhjiä muadu. 
Muan peruszakonan mugah virralline kieli on katalonien kieli, ga rahvas paistah sežo ispuanien da vähän frantsien kielel. 
Andorran pinduala on 468 km². Rahvahan lugumiäry on 71 732 hengie.
Andrei Tarkovskii

Andrei Arsenjevič Tarkovskii (Андре́й Арсе́ньевич Тарко́вский, 4. sulakuudu 1932 – 29. talvikuudu 1986) oli nevvostoliittolaine kino-ohjuaju da käzikirjuttai. Händy pietäh yhtenny muailman merkittävimis kinoloin luadijois.
Anna Tulla

Anna tulla on petroskolaine bändi, kudai pajattau nygypajoloi suomen, vepsän da kaikil karjalan kielen murdehil (vienakse, livvikse da lyydikse). Muziikan stiil'u on elektron-tansine. 
Anna tulla –joukko oli perustettu vuonnu 2007 Nuori Karjala –nuorižojärjestön Karjalan kandukielien kehittämizen projektan mugah. Perustamizen aijois pajojoukko uvvistui. Nygöi bändis on kaksi pajattajua – Darja Kuznecova (karjalaine) da Julija Maksimova (vepsäläine). Muuzikan keksijat ollah Darja Kuznecova da Daniil Trofimov. Pajoloin tekstoi kirjutetah Petroskoin Valdivon Yliopiston filologizen tiedokunnan Itämerensuomalazien kielien da kul’tuuran ozaston opastujat da yliopiston loppennuot (joukon ozanottajatgi opastuttih täl ozastol: Darja loppi yliopiston vuonnu 2009, Julija vuonnu 2010) da runoilijat (ezim. Zinaida Dubinina, Miikkul Pahomov da Katri Korvela). 
Suomenkielizii tekstoi kirjutetah Inna Nippolainen da Kristina Korotkih, livvikse kirjuttau Natalja Antonova, vienakse – Darja Kuznecova da Marija Kundoz’orova, vepsänkielizien tekstoin kirjuttai on Ol’ga Žukova. Repertuarah on otettu karjalankielizien runoilijoin tevoksiigi.
Nygyaijas joukol on jo kaksi stuudipajokogomustu. Vuonnu 2008 oli kirjutettu enzimäine Onnen tähti – stuudipajokogomus, toine Lembi-kogomus nägi muailmua vuonnu 2010.
Antarktidu

Antarktidu ( – Arktikah vastaine) – Muan suvimanner, Antarktidan keskikohtu on läs muantiijoillizel suvipol’usal. Antarktidu sijaiččou Atlantan, Indien da Tyynen valdumeriloin vies, kuduat toiči kuulutah eri Suvivaldumereh.
Manderen pinduala on läs 14 107 000 km² ( šel’fujiätiköt - 930 000 km², suaret - 75 500 km²). Antarktidan pinnan keskikorgevus on kaikkien manderien suurin. Vilupol’usua paiči Antarktidas sijoitetah ilman kostevuon alahimat kohtat, tuulen vägevimät da pitkyaigazimat da päiväzen radiatsien intensiivizimat kohtat.
Antarktidakse kučutahgi muanozua, kuduah kuuluu Antarktida da sen suaret.
Avuandu.
Antarktidu lövvettih 16. (28.) pakkaskuudu vuonnu 1820 Mihail Lazarevan da Faddej Bellinsgauzenan ohajaukses ven’alazen tutkimusmatkan aigua. Vostok da Mirnij-nimizel venehil tutkijat tuldih Antarktidah 69°21′ S 2°14′ W–kohtah. Enne suvimanderen (lat. Terra Australis) olemine vaigu arvattih da toiči se yhdistettih Suvi-Ameriekkah (ezimerkikse Pari-reisan kartas v. 1513) da Avsrtrualieh. Ga juuri Bellinsgauzenan da Lazarevan tutkimusmatku suvipol’usoin merilois tovesti kuvvenden manderen olemizen.
Onnuako enzimäzenny mandereh astui ameriekkalazen Sesilia-laivan joukko 7. tuhukuudu vuvvennu 1821. Tarku azetuskohtu on tiedämätöi, ga arvatah, gu se oli Hjuz-lahtes (64°13′ S 61°20′ W). Täs matkas tiijot on aigazimat. On tarkembi tiedo matkas mandereh (Deivisan Randu) norviegielazes biznesmiehen Henrik Iohann Bul’as vuvvennu 1895.
Matkailu.
Vouzittain Antarktidah tulou läs 6000 matkailijua. Enimistö niilöis lähtöy Antarktidan niemeh, kuduas on matkailukeskus da lendohlähtöpaikku. 1990-luvul matkailu levei Rossan merelle da erähile alovehile Avstrualies suveh päi. Enimistö matkailijois matkustetah Antarktidah laivoil.
Antigua-Barbuda

Antigua da Barbuda () on valdivo, kudai sijaiččou Antigua, Barbuda da Redonda - suaril.
Suurinvuitti ristikanzois on protestantat.
Antigua da Barbuda on Amerikkalazien valdivoloin yhtymy - järjestön ozanottai.
Valdivon piämies on Suurbritanian monarhu.
Muan pinduala on 440 km². Rahvahan lugumiäry on 91 295 hengie (2014). Piälinnu on Sent-Džons.
Anton Čehov

Anton Pavlovič Čehov (29. pakkaskuudu 1860 Taganrog – 15. heinykuudu 1904 Badenweiler) on ven'alaine kirjailii, kudai uvvisti novellua da näytelmykirjalližuttu.
Anton Čehovan tuotando on realizman da modernizman välih: kerrondu on realistine, ga taba muailman hahmottamizeh on tostuluaduine, puaksuh impressionizman kauti kuvailtu. Sidä ei voi sijoittua yhteh tiettyh virdavukseh. Čehovan kerrondu on iččenäine, objektiivine da tarku. Kieli on konkriettine da yksinkerdaine.
Antonio Vivaldi

Antonio Lucio Vivaldi (4. kevätkuudu 1678 Venezii – 28. heinykuudu 1741 Wien, Austrii) oli itualielaine säveldäi, kudai kuuluu barokkumuuzikan suurimbih nimih, hos puutuigi kuolduu unohtuksih. Hänen muuzikku lövvettih uvvessah vaste 1900-luvul. Hänen tunnetuin tevos on "Nelli vuvvenaigua".
Vivaldi rodihes enzimäzenny lapsennu kuuzilapsizeh pereheh, kudaman tuatto ruadoi viulistannu Venezien San Marco -kirikön orkestras. Antonio sai tovennägözesti nuorennu tuataldah viulunopastustu. Vuvvennu 1713 sai enziezityksen Vivaldin enzimäine ouperu "Ottone in villa".
Anuksen kanzalline liygiläzien Nikolai Prilukinan nimine muzei

Anuksen kanzalline liygiläzien Nikolai Prilukinan nimine muzei on rikastu liygilästy kul’tuurua akkiloiččii. Muzei on Anuksenlinnan puustos kaksikerroksizes puuhizes kauppumiehen Kuttujevan talois. Taloin oli nostettu vuvvennu 1872.
Alguvuvvet.
Kauppumiehen Kuttujevan taloih vuvennu 1959 avattih Anuksenlinnan muzei. Se oli enzimäine Karjalah perustettu yhteiskunnalline muzei. Allus algajen se ruadoigi vaiku rahvahien vuoh. Nikolai Prilukin, eräs muzein alguhpanijois, oman ruavon jälles (mies ruadoi linnan raikomas) kiirehti ruadoh muzeih. Sih aigah linnan muzei ruadoi vaiku viijes yheksässäh čuassuu ehtiä.
Silloi pidi ehtie kerätä kai, mi on rahvahal jiännyh. Nikolai Prilukin sanoi, ku hyö hätkestyttih. Äijy kallistu vehkehty rahvas lykättih iäre, ei tietty niilöile hindua, duumaittih ei nimikse pie vahnua. Sijah ostettih uvvet vehkehet da pertilomut. Prilukin puaksuh kävyi kylih, kehoitti rahvastu andamah muzeih vahnua veššii. Konzugo osti, konzugo čuajupuačkas annettih rahvas. Mies ellendi: kavottuu et sua järilleh. Silloi oli kerätty kallehimat muzein vehkehet. Vuozien aloh niidy vai liženi.
Muzein zualat.
Muzeis alalleh on mondu zualua: Liygiläzet-ekspozitsii, ozutteluzualu lyhytaigazih ozutteluloih, kuvondupaja, muzein opastuskeskus lapsih da aiguzih niškoi, taloi Suures Sellis.
Projektat.
Anuksen muzein ruado ei ole yksipuoline. Sidä ainos kehitetäh. Muzeis on luajittu äijy mul’timediiprogrammua. Enzimäine, kudai azuttih vuvvennu 2006, on rahvahallizis ferezilöis: karjalazis dai ven’alazis. Tämä ruado ruattih yhtes Kemin muzeinke. Toine programmu on poimindas da kirjoindas. Kolmas - Anuksen linnan histouries. Niilöis on käytetty nygyaigazii tiedokonehmahtoloi. Programmat ollah mieldykiinnittäjät sit puolespäi, ku niilös et vaiku tiijusta sit libo täs ruavos libo dielos, ga vie voit kižatagi, kaččuo, kui ellendit ozutettuu.
Vie eräs suuri ruado on muzein ozuttelutiloin videokuvaus. Tämän vuoh voibi muijal ozuttua, mittumat zualat ollah muzeis. Perindöllizikse roittih muzein luajitut “Pakkazien kižat”, “Pakkazien škola”, Ferezi-festivuali. Projekturuavon hantuzis on luajittu linnan histouries sanelii Grad na strelitse –spektakli. 
Suuri Selgi.
Muzeil on oma taloi Suures Sellis. Kyläs pietäh ekskursieloi da master-kluassoi turistoih da gostih niškoi. Net kai ollah kiini liygiläzien kul’tuurah.
Anuksen karjalažet

Anuksen karjalažet on Anuksenlinnas ruadai yhteiskunnalline yhtistys, kudaman piäruadoloi on karjalan kielen da karjalazen kul’tuuran kehittämine da kannattamine.
Perustanduvuozi da piälikkö.
Anuksen karjalažet perustettih vuvvennu 2007. Vladimir Lukin yhtistyksen piälikkö.
Anuksen muuzikkufestivualu

Anuksen muuzikkufestivualu on tapahtumu, kudai pietäh Anukses da sen ymbäristös Karjalan tazavallas Ven'al. Festivualu piettih enzimästy kerdua vuvvennu 2011, da sen jälgeh se on pietty joga vuottu.
Lähtehet.
Anuksen muuzikkufestivualoin internettusivut
Anuksenlinnu

Anuksenlinnu libo Anus () on linnu Karjalan tazavallas. Anuksen linnu on Anuksen kanzallizen piirin hallindokeskus. Anuksenlinnu on yksi Pohjas-Ven'an vanhimis linnois. Enzimäzet kirjallizet mainindat ollah jo vuvvel 1137: linnanoigevuot Anuksenlinnu sai puuhizen linnan nostettuu vuonnu 1649. Linnu on sijoitunnuhes Anusjoven da Mägriänjoven yhtymykohtas lähäl Luadogua. Anuksenlinnal on histouriellizen linnan stuatussu.
Linnah kuulujat kylät.
Anuksenlinnu muvvostau oman linnukunnan, kuduah kuulutah linnan ližäkse kylät Yllöine, Immoilu, Kapšoilu, Puuttil, Riipuškal, Sudal, Taččoilu da Tahtasovo.
Anuksenlinnan talovus da suhtehet.
Anuksenlinnu on muatalovuskeskus. Linnas on vie histourielline muzei, taidehmuzei, hotelli da sportuškola. Aunuksenlinnal on ystävystoimindua Mikkelin alovehenke sego Keski-Kainuunke, Ristijärven da Hyrynsalmen ker.
Eläjät.
Linnas eläy läs 8400 ristikanzua, heis läs 60% on karjalastu.
Apel'siinu

Apel'siinu on apel'siinupuun ("Citrus sinensis") puunandin libo fruktu. Kazvitiijos apel'siinan puunandin miäritelläh marjakse, ku se on pehmeikettuhine, neževy puunandin.
Muodo.
Apel'siinu on pyörei, da toizien sitruspuunandimien jytyi se on jagavunnuhes sektoih. Kypsät apel'siinat ollah hyvä C-vitamiinan lähteh. Kuoritus apel'siinas on 100 grammua kohti 51 mg C-vitamiinua.
Tavan mugah apel'siinan sangei kettu poistetah enne syömisty da fruktas syvväh vaiku fruktuliha. Apel'siinas voibi sežo puzerdua apel'siinumehuu libo käyttiä sen ketun piälimäzindy vuittii mavustehennu.
Alguperä.
Apel'siinu tulou Liideh-Aaziespäi. Apel'siinu-sana tulou hollandien sanaspäi ("appelsien" libo "sinaasappel"), kudai merkiččöy "Kitain juablokku".
Muudu.
Apel'siinat ollah tavan mugah oranževoit. Apel'siinu on erähis kielis andanuh nimen oranžile värile. Värin nimi tulou francien sanas "orange" (se sana allun algajen tulou hindin da urdun kielilöin apel'siinua merkiččijäs sanas "narangi"), kudai merkiččöy sego apel'siinua sego sen värii. Erähät luavut yhtelläh ollah syväindön puoles ruskieloi, da niidy kučutah veriapel'siinoikse.
Argentiinu

Argentiinu () libo Argentiinan tazavaldu () on suvizen Amerikan toine valdivo muan pindualan suuruos (Brazilian jälles) da kolmas rahvahan lugumiäräs (Brazilian da Kolumbian jälles). Se sijaiččou suvizen Amerikan liidehozas da Tulimuan suariston päivännouzun ozas.
Susiedat: päivänlaskus on Čili, pohjas on Bolivia da Paragvai, koillisozas Brazilia da Urugvai. Päivännouzus on Atlantan valdumeri.
Muan pinduala on 2 780 400. Rahvahan lugumiäry on 46 403 544 hengie (2022). Buenos-Aires on valdivon piälinnu.
Argivoi

Argivoi () on maidotuoteh, kuduadu luajitah pieksijes lehmän maijos suaduloi sliuhkoi.
Tavan mugah argivoidu syvväh muuloin einehienke (ezim. voileiby libo ližätäh pudroh) libo sidä käytetäh toizien syömizien valmistamizeh niškoi (taigin, voivuahti, rokku). Argivois žuaritah syömisty.
Argivois on äijy kaloriedu (perindöllizes argivois on 748 kkal/100g).
Argivoi voi olla suolaine da suolatoi (se riippuu, ongo argivois suolu libo ei ole).
Argivoi ližättehenke luajitah tuorehis sliuhkois ližätes kakaodu, metty, vanilinua, zuaharii, fruktu- da muarjumehuu.
Tavan mugah argivoidu luajitah lehmän maijos, ga monis mualois sidä luajitah lambahan, kozan da muuloin žiivattoin maijos.
Tervehyönhoijon ruadajat nevvotah vähendiä argivoin syömisty, sendäh gu se vaikuttau syväimeh. Tervehele ristikanzale suutkois voi syvvä 10 g argivoidu. Vois on äijy holesteriinua: läs 200 mg/100g.
Arheolougii

Arheolougii (grets. "archai’os", 'muinaine' + "logos", 'tiedo') libo muinazuontutkimus on joukko tiijonaloi, kudamat tutkitah rahvahan mennytty aigua analiliziiruiččemal muinazii jiännöksii libo niilöi jälgii, kudamii rahvahan toimindu on jättänyh muaperäh libo vezistölöin pohjah. Nengozii ollah ezimerkikse vahnat rakendukset da niilöih fundamentat, azutehlövvöt libo artefaktat, rahvahan omassah hyväkse käytettylöin elättilöin da kazviloin jiännökset (muga kui makrofossiilat), kalmoit da ristikanzoin jiännökset sego rahvahan ymbäristöh aiheutetut muutokset. Arheolougizen tutkimuksen lähtehainehisto tavan mugah suahah arheolougizis kaivavuksis.
Arheolougii voi tutkie lähihistorieudu da muga tävvendiä histourientutkimustu, kudai pohjahes kirjallizih lähtehih. Puaksumbi arheolougii tutkiu loittostu mennytty aigua, aigastu histouriedu libo ezihistouriedu, kudamas ei ole kirjallizii lähtehii.
Arhijepiskoppu Leo

Leo (siviilinimi Leo Makkonen; roinnuhes 4. kezäkuudu 1948 Pielavezi) on Suomen ortodoksizen kirikön johtai da Karjalan da kogo Suomen arhijepiskoppu. Häi loppi Pielavien školan vuonnu 1967 da suoritti ortodoksizen pappiskandiduatan tutkindon Kuopios Suomen ortodoksizes pappisseminaaries. Häi suoritti 1995 teologien kandiduatan tutkindon da sai teologien maisterin arvon. Häi on arhijepiskoppu Hermanan ohel arhijepiskopannu toine valgien papiston jäzen da leski. Hänel on yksi tytär da kaksi bunukkua.
Ruado.
Leo Makkozes rodih diakonu da pappi vuonnu 1973 da piispu 1979. Häi on ruadanuh ortodoksizen uskon opastajannu Itä-Karjalan kanzanopistos 1972–1973, jälles sidä ezmäi Ilomančin da sit Turun piirin matkupapinnu 1973–1979. Vuonnu 1979 händy vallittih Suomen ortodoksizen kirikön abulaspiispakse nimikkehel Jovensuun piispu. Häi täytti kanonizen naimattomusehton, sendäh gu saman vuon häi jäi leskekse.
Händy vallittih vuonnu 1979 Oulun jeparhien piispakse nimikkehel Oulun metropoliittu 1.1.1980 algajen, da 1996 händy vallittih Helsingin jeparhien piispakse nimikkehel Helsingin metropoliittu. Ligakuus 2001 händy vallittih Karjalan da kogo Suomen arhijepiskopakse. Arhijepiskoppu Leo on olluh jäzenenny Suomen ortodoksizen kirikön kiriköllizes kerähmös vuvves 1975 da ortodoksizes kiriköllizes halličukses vuvves 1980.
Arhijepiskoppu Leo perusti vuonnu 2005 jo kolmanden ortodoksizen kul'tuurufondan, Karjalan jeparhien fondan.
Arhijepiskoppi Leo jo Oulun metropoliitannu ruadajes rubei kirjuttamah väitöskniigua arhijepiskoppu Paavalis.
Arhijepiskoppu Leo on leski da yhten tyttären tuatto.
Karjalan kieli.
Arhijepiskoppu Leo on vuvves 1995 olluh Karjalan Kielen Seuran paginanvedäjänny. Arhijepiskopan muamankieli on karjalan kielen livvinkarjalan murreh. Arhijepiskoppu Leon juuret ollah Raja-Karjalan Salmispäi.
Arhippa Perttunen

Arhippa Iivananpoika Perttunen (1769 – 7. talvikuudu 1841) oli vienankarjalaine runonpajattai. Häi eli Latvajärven hierus, Vuokkiniemes.
Perttunen sanelih runoloi Lönnrotalle vuonnu 1834. Häi pajattih runoloi myös J. F. Cajanul da M. A. Castrénil. Kolmasvuittu Kalevalan runolois ollah häin sanelemih.
Perttuse poigu Miihkali Perttunen maltoi myös pajattua rahvahanrunoloi hyvin.
Arhitektuuru

Arhitektuuru libo rakendustaideh on taidehen da tehniekan muodo, kudamas yhtyskundii, rakenduksii da niilöih liittyjii ozii planiruijah mones nägökulmas. Arhitektuuru eruou monis toizis taidehis mm. sendäh, ku arhitektuuran todevuttamizekse pidäy ainos joukkoruaduo, nevvotteluloi, kompromisoi da julgine hyväksyndy (rakendusluba) sego virguniekoin valvondua enne ku arhitektuuru (ezimerkikse rakendus) voijah todevuttua (rakendua).
Aristoteles

Aristoteles libo Aristotel’ (m.grec. "Ἀριστοτέλης", "Aristotélēs"; 384–322 eaa.) oli filosoufu da tiedomies antičnois Gretsies. Händy pietäh omassah opastajan Platonan ližäkse erähänny kaikkii tärgevimis filosoufois, kudai perusti erähii nygöziigi tiijonaloi, ezimerkikse matematiekku da biolougii.
Armienii

Armenii ( [hɑjɑsˈtɑn]), virralline nimi on Armenien tazavaldu ( [hɑjɑstɑˈni hɑnɾɑpɛtuˈtʰjun]), on valdivo Suvi-Kavkazas.
Se sijoittuu Lounas-Aazien pohjazes da Armenien mägilöin koillizes. Se on syväinmuavaldivo (se ei ole meren rannal). Se rajoittuu Azerbaidžuananke da Vuaru-Karabahan tazavallanke päivännouzus. Lounuas – Nahičevanan avtonoumizen tazavallanke, kudai kuuluu Azerbaidžuanah. Suves – Irananke, päivänlaskus – Turtsienke da pohjazes – Gruuzienke. Armenii tarkastau Azerbaidžuanan alovehen ozua, Azerbaidžuanu tarkastau Armenien alovehen ozua.
Armenien rahvahan lugumiäry on 2 milj. 998,6 tuh. hengie (1.01.2016), sen pinduala on 29  743 km².
Sen piälinnu on Jerevanu. Valdivolline kieli on armenien kieli.
&lt;br&gt;
Artugu

Artugu (Hg, ) Mendelejevan sistiemallizen järjestyksen mugah on kuvvenden periodan alguaineh. Sen atomunoumer on 80. Se liittyy sinkin joukkoh. Prostoi aineh artugu on perehodnoi metallu, pertin lämbötilal se on jugei hobjankarvaine da valgei nesteh, kudaman höyryt ollah ylen myrkyllizet. Artugu on yksi kahtes hiimiellizes alguainehespäi (dai ainavo metallu), kudamien prostoit ainehet normal’noloil ololoil ollah notkies agregatnois olotilas (toine moine alguaineh on brom).
Histourii.
Artugu tietäh muinazis aijois algajen. Puaksuh se lövvettih puhtahas nävös (notkiet pizaret kivilajiloil), ga puaksumbah suadih se, konzu poltettih luonnon kinovar’ua. Muinazet griekkalazet da riimalazet käytettih artugua kullan puhtastamizeh. Hyö tiettih artugan da sen yhtistehien myrkyllisyvyös. Äijät vuozisuat alhiimiekat piettih artugua kaikkien metalloin yhtistettynny ozannu da duumaitih, što ku notkiedu artugua luadie kovakse rikin libo mišjakan avul, roihes kuldu. Artugan eroittamine puhtahas nävös kuvaili ruoččilaine hiimiekku Georg Brandt v. 1735. Enne dai nygöigi käytetäh Merkuri-planietan merkii artugan merkiččemizeh niškoi. Ga vaigu Lomonosov da Braun tovestettih, gu artugu on metallu. Vuvvennu 1759 hyö voidih kylmättiä artugu da miärätä sen metalluominažuksii.
Löydö luonnos.
Artugu on harvu alguaineh muankuores, sen väitytys 83 mg/t. Ga artugu pahoi ytistyy hiimiellizesti alguainehih, kudualoi on ylen äijy muankuores. Sendäh artuguruvat voidih olla ylen äijäl väitettylöi. Rudois voi olla 2,5% artugua. Luonnos artugua lövvetäh eri kohtis, vaigu 0,02% artugua on miärättylöis kaivandukohtis. Muailman valdumeren vezilöis artugua on 0,1 mkg/l.
Astrid Lindgren

Anna Astrid Emilia Lindgren (omua suguu Ericsson; 14. kylmykuudu 1907 Vimmerby, Ruočči – 28. pakkaskuudu 2002, Stokgol'mu) oli muailmankuulužu ruoččilaine lapsienkirjuttai. Hänen kirjoi on kiännetty 99 kielele. Lindgrenan luadimii hahmoloi ollah Peppi Pitkysukku, Emil i Lönneberga, Ronja Rövardotter da Karlson på taket. Tunnettuloi kniigoi ollah sežo "Mio, min Mio" da "Bröderna Lejonhjärta".
Elaigu.
Astrid Lingren kazvoi Näs-fermal lähäl Vimmerbyn hieruu Smålandas. Vanhembat oldih Samuel August Ericsson da Hanna Jonsson. Hänel oli kaksi sizärdy, Stina da Ingegerd, dai vahnembi velli Gunnar. Häi algoi školan Vimmerbys sygyzyl 1914.
Školan loppiettuu Lindgren rubei ruadamah harjaittelijannu "Vimmerby tidning" -lehtes. Häi rodih kohtuine. Lapsen tuatto oli lehten piätoimittai Reinhold Blomberg, ga Lindgren ei tahtonuh mennä hänele miehele. Häi muutti Stokgol’mah da 19-vuodehizennu rodih muamokse. Häi andoi omassah lapsen, Larsan, sijahispereheh Kopengagenah.
Lindgren ruadoi sekretarinnu Kungliga Automobilkubbenas da meni miehele Sture Lindgrenale vuvvennu 1931, 23-vuodehizennu. Lindgrenan lapsi tuli elämäh heijänke, da kolmen vuvves peräs rodivui toine lapsi Karin. Vuvvennu 1941 pereh muutti Dalagatanal olijah fatierah, kudamas Lindgren eli kuolemassah.
Toizen muailmanvoinan aigua Lindgren ruadoi cenzuriiruiččijannu tiijustelusluužbas. Hänen enzimäine kniigu "Britt-Marie lättar sitt hjärta" sai toizen palkindon Rabén &amp; Sjögren -ilmahpiästämön kirjutuskilvas da piäzi ilmah vuvvennu 1944. Vuvven peräs häi voitti uvven kilvan omassah kirjal "Pippi Långstrump". Paiči omua kirjutandua, vuvves 1945 lähtijen häi ruadoi ilmahpiästämös lastenkirjoin redaktorannu 25 vuottu.
Lindgren kuoli grippah 94-vuodehizennu vuvvennu 2002.
Vuonnu 2018 Monis mualois muisteltih suurdu kirjuttajua, ku häi olis täyttänyh 110 vuottu. Mennyt vuon ilmoile piäzi Astrid Lingrenin Peppi pitkä tossu kniigan karjalankieline kiännös, kudai sai nimekse Peppi pitkä sukku. Kiännöksen oldih luajittu karjalaine lapsienkirjuttai Tamara Ščerbakova da Suomen puolel kiändäjänny oli Aleksi Ruuskanen.
Atlantan valdumeri

Atlantan valdumeri - Muan toizekse suurin valdumeri Tyynen valdumeren jälles. Se kattau lähes viijenden ozan Muan pindualas. Se leviey Grönlandissah da Islandissah pohjazes, Jevrouppassah da Afrikkassah päivännouzus, Pohjois- da Suvi-Ameriekkassah päivänlaskus da Antarktidassah suves.
Atlantan valdumeri sai nimityksen Atlas (Atlan)-nimizes atlantas griekan mifolougies. Nimitys ”Atlaksen meri” nägyy enzimäzen kerran Herodotoksan 400-luvul eaa. kirjutuksis
Yhtehizet tiijot.
Atlantan valdumeri on toizekse suurin, sen pinduala on 91,66 miljonua km², vezimiäry on 329,66 miljonua km³. Se leviey subarktikizies levevysastielois Antarktidassah. Indian valdumeren välil raja on pitkin Igolni-niemen meridianas (20° E) Antarktidan rannikkossah (Kuningatar Maudan mua). Tyynen valdameren välil raja on Gorn-niemen meridianas 68°04’ W libo lyhyön matkan mugah Suvi-Ameriekas Antarktikan niemimuassah poikki Dreikan salmes Oste-suares Šternek-niemessah. Pohjazen jiämeren välil raja on Gudzonovan salmen päivännouzun sydämehpiäzyy myö da poikki Davisan salmes Grenlandia-suaren rannikkuo myö Bruster-niemessah, poikki Tanskan salmes Isalannin suaren Reidinupyr-niemessah, sen rannikon Grepir-niemessah, sen jälles Farerskien suariloissah, ielleh Šetlandien suariloissah da 61° N: mugah Skandinavian niemimuan rannikkoh. Toiči valdumeren suviozan pohjazen rajanke 35° S:späi (atmosfieran da vien kierron merkilöin mugah) 60° S:ssah (pohjan muanpinnan luavun mugah) kuulutah Suvi-valdumereh.
Meret da lahtet.
Atlantan valdumeren meriloin, lahtiloin, salmiloin pinduala on 14,69 miljonua km² (16% valdumeren yleizes pindualas), tilavus on 29,47 miljonua km² (8,9 %). Kuulužimat meret da peruslahtet: Irlanninmeri, Pohjanmeri, Norviegienmeri, Baltianmeri, Välimeri, Mramoranmeri, Mustumeri, Azovanmeri, Karibanmeri, Meksikan lahti, Sargasonmeri.
Suaret.
Atlantan valdumeren suurimmat suaret da suaristot: Britanian suaret, Suuret Antiilit, Newfoundland-suari, Islanti, Sitsilia, Sardinia, Pienet Antillit, Falklandinsaaret, Bahaman suaret, Bermudan suaret.
Muudu tieduo.
Histourien suurin höyrylaivu "RMS Titanic" uppoi Atlantin ladumereh 15. sulakuudu 1912. Turmas kuoli läs 1 500 matkustajua.
Atomu

Atomu (muinaskreikakse ἄτομος, atomos 'jagamatoi') on alguainehen hiimielline pienin oza. Nygöine tutkimus on tovistannuh, gu atomah kuuluu vie pienembiägi ozapuoldu.
Rakendeh.
Atomu juatah ydimeh, kuduah kuulutah protonat da neitronat, da ydimehty kattavah elektronuriipukseh, kudamas on elektronua. Elektronuriipustu kučutah vie elektronupilvekse. Protonat da neitronat ollah oman massan mugah äijiä elektronoi suurembi, da atoman massa ongi keskitynnyh ydimeh.
Atoman tovellistu rakendehtu on jygei tarkah kuvata da atomua kuvatahgi puaksuh yksinkerdazel taval. Rutherfordan atomumallis elektronu kuvatah kierdämäs tiettyy, puaksuh pyöryžiä ratua, tovelližuos tarkah sidä ei sua laskie.
Ydin.
Atoman ydin sijaiččou keskel atomua da on pozitiivine. Ydin muvvostuu "nukleonois": pozitiivizesti varautunnuolois protonois (p+) da varauksettomis neitronois (n0). Riippujen alguainehes ydimes on erilaine miäry nukleonoi, ydimes sijaiččijan palazien lugumiäriä sanotah massaluvukse.
Avdejevo

Avdejevo on Karjalan tazavallan Puudogan piirin kylä. Se on Avdejevon kyläkunnan haldivolline keskus.
Se sijoiččou 34 kilometrin piäs Puudogaspäi luodeheh.
Kyläs ruadau keskiškola, kudai perustettih vuvvennu 1905 zemskoin opistonnu.
Enne Avdejevo oli Avdejevon voulostin keskuksennu, kudamas elettih kuulužat suarnansanelijat N.A. Remezov, I.T. Fofanov, N.V. Kigač’ov.
Nähtävykset.
Kyläs on Nevvostoliiton saldattoin, partizuanoin da kylän aktivistoin kalmu.
Avstrii

Avstrii (), virralline nimi on Avstrien tazavaldu (), on valdivo Keski-Jevroupas. Sen rahvahan lugumiäry on 8,902 milj. hengie (2020). Piälinnu on Venu. Valdivolline kieli on germuanien kieli. Pinduala on 83 871 km².
Se on federatiivine valdivo, parluamentutazavaldu. Se jagavuu 9 federuallizeh aloveheh.
Pohjazes se rajoittuu Čeehienke (362 km), koillizes – Slovakienke (91 km), päivännouzus – Vengrienke (366 km), suves – Slovenienke (330 km) da Itualienke (430 km), päivänlaskus – Lihtenšteinanke (35 km) da Šveicarienke (164 km), luodehes – Germuanienke (784 km).
Avstrualii

Avstrualii () libo Avstrualien liitto on valdivo, kudai sijoittuu suvizes muan puoliškos. Se täyttäy Avstrualien manderen, Tasmanien suaren da vie monet muut Indien valdumeren da Tyynenmeren suaret. Valdivon pinduala on 7 692 024 km² (6. sijal muailmas). Lähizet muat ollah Päivännouzu Timor, Indonezii da Papua-Uuzi Guinea pohjazes, Vanuatu, Uuzi Kaledonii da Solomonan suaret koillizes, Uuzi Zelandii liidehes. Rahvahan lugumiäry on 24 237 283 hengie (3.05.2016), kudamis enimistö eläy päivännouzurannal.
Avstrualien piälinnu on Kanberra.
Azerbaidžuanu

Azerbaidžuanu (), virralline nimi on Azerbaidžuanan tazavaldu (), on valdivo Suvi-Kavkazas da vähän Päivännouzu-Jevroupas (0-10%). Sen rahvahan lugumiäry on enämbi 9 milj. hengie (vuvven 2013 pakkaskuu). Pinduala on 86  600 km². Rahvahan lugumiäryn da pindualan mugah se on Suvi-Kavkazan suurin mua.
Azerbaidžuanan piälinnu on Baku. Virralline kieli on azerbaidžuanan kieli.
Azerbaidžuanu on monikanzalline mua da täs eläy erilazii uskondoin mugah ristikanzoi. Tazavallan suurin oza eläjis on islamuvierolazii, vähän ristikanzua uskou Hristossah libo ollah iudaizmuvierolazet.
Azerbaidžuanu sijoittuu Kaspienmeren rannal. Se rajoittuu Ven'anke, Gruuzienke, Armenienke da Irananke.
Azovanmeri

Azovanmeri on Jevroupan päivännouzupuoles olii Atlantiekan valdumeren meri. Azovanmeri on muailman madalin meri, sen suurin syvys on 13,5 metrii, keskisyvys on läs 7,4 m. Äijät salmet da meret yhtistetäh Azovanmeren Atlantiekan valdumeren kel (Kerčan salmi – Mustumeri – Bosforansalmi – Marmaranmeri – Dardanellisalmi - Egein meri – Välimeri - Gibraltaran salmi - Atlantiekan valdumeri).
Tamanan niemimuan pohjazel rannal on paleoliittizen kavven muinaizen ristikanzan eloipaikku – Kermek. Ennevahnas Azovanmerdy ei olluh, Don-jogi laskih Mustumereh nygyaigazen Kerčan salmen kohtas). Tiedoennustuksen mugah, Azovanmeri rodih vuonnu 5600 enne Iisusan roindua.
Yhtehizet tiijot.
Azovanmeren peräkohtat ollah 45°12′30″ da 47°17′30 p.l. välis sego 33°38 (Sivaš) da 39°18′ pn.p. välis. Azovanmeren suurin piduhus on 380 km, suurin levevys – 200 km; randuliinien piduhus on 1472 km; pinduala on 37 800 km².
Morfolougizien eričyksien mugah Azovanmeri on lačču madal vezistö madaloin randupaltieloin kel. Azovanmeri on kaikis mandereinin meri muailmas, sendäh gu se on loitton valdumerespäi.
Talvel se voi ozittain libo kogonah jiädyö, jiä piäzöy Mustumereh Kerčan salmes poikki. Azovanmeri rubieu jiädymäh pakkaskuus libo talvikuus.